**ПРЕКИ ЧУЖДЕСТРАННИ ИНВЕСТИЦИИ В ОБЛАСТ СЛИВЕН КЪМ 31.12.2022 ГОДИНА**

По данни на Националния статистически институт преките чуждестранни инвестиции (ПЧИ) в нефинансовия сектор в област Сливен към 31.12.2022 г. възлизат на 133.9 млн. евро, което е с 1.7% повече в сравнение с 2021 година.

През 2022 г. най-голяма е стойността на направените преки чуждестранни инвестиции в промишлеността - 100.4 млн. евро, като е регистрирано намаление от 10.7% спрямо предходната година. Следващи по обем на направените ПЧИ са сектора на услугите (търговия; ремонт на автомобили и мотоциклети; транспорт, складиране и пощи; хотелиерство и ресторантьорство) - 16.8 млн. евро, сектор „Операции с недвижими имоти“ - 8.4 млн. евро и сектор „Селско, горско и рибно стопанство“ - 5.7 млн. евро.

**Фиг. 1. Чуждестранни преки инвестиции в нефинансовия сектор към 31.12.**

**в област Сливен по години**

В структурата на преките чуждестранни инвестиции по икономически дейности през 2022 г. се наблюдава нарастване на направените инвестиции в сектора на услугите (търговия; ремонт на автомобили и мотоциклети; транспорт, складиране и пощи; хотелиерство и ресторантьорство), като относителният им дял се увеличава с 9.4 пункта в сравнение с предходната година.

С най-голям размер на преките чуждестранни инвестиции е община Сливен - 83.4 млн. евро, следвана от община Нова Загора - 49.6 млн. евро.

**Методологични бележки**

**Чуждестранна пряка инвестиция** е всяко вложение, което включва дългосрочни отношения, отразяващи дълготрайния интерес на резидент на чуждестранна икономика (чуждестранен пряк инвеститор) в предприятие - резидент на българската икономика (инвестиционно предприятие). Пряката инвестиция включва както първоначалната трансакция между двата субекта, така и всички последващи трансакции между тях.

**Обемът на чуждестранната пряка инвестиция** в инвестиционното предприятие се определя като сума от:

* чуждестранното участие в собствения капитал на предприятието;
* плюс размера на непогасената към 31.12. на отчетната година част от главницата по дългосрочни и краткосрочни заеми и търговски кредити, отпуснати от чуждестранния инвеститор на инвестиционното предприятие;
* минус размера на неизплатената към 31.12. на отчетната година част от главницата по дългосрочни и краткосрочни заеми и търговски кредити, отпуснати на чуждестранния инвеститор от инвестиционното предприятие.

В обема на разходите за придобиване на ДМА не се включват текущите разходи по поддържане на наличните ДМА.

За повече информация виж https://www.nsi.bg/bg/content/1817/инвестиции.